钦定古今图书集成/明伦汇编/氏族典/第623卷 > 《郑樵通志》 > 拓跋虔
## 钦定古今图书集成/明伦汇编/氏族典/第623卷 > 《郑樵通志》 > 拓跋虔

按《魏书陈留王传》：“陈留王虔，昭成子纥根之子也。少
以壮勇知名。登国初，赐爵陈留公，与卫王仪破黜弗
部，从攻卫辰。慕容宝来寇，虔绝其左翼。宝败，垂恚愤
来桑干。虔勇而轻敌，于陈战没。虔姿貌魁杰，武力绝
伦，每以常槊细短大作之，犹患其轻，复缀铃于刃下，
其弓力倍加常人，以其殊异于世。代京武库常存而”
志之。虔常临阵以槊刺人，遂贯而高举。又尝以一手
顿槊于地，驰马伪退，敌人争取，引不能出。虔引弓射
之，一箭杀二三人，摇槊之徒，亡魂而散。徐乃令人取
槊而去。每从征讨，常先登陷陈，勇冠当时，敌无众寡，
莫敢抗其前者。及薨，举国悲叹，为之流涕。太祖追惜，
伤恸者数焉。追谥陈留桓王，配享庙庭。